A **Magyar Patrisztikai Társaság** Elnöksége
meghirdeti a Társaság XXII. országos konferenciáját.

A vezértéma:
Az ókeresztény kultúra és a pogány hagyományok

A rendezvényt **2023. június 29. és július 1.**  között tartjuk
a **nagykanizsai Piarista Gimnázium**ban
(8800 Nagykanizsa, Sugár út 11-13.)

Jelentkezés:

konferencia@mpt.org.hu (határidő: 2023. április 3.)

Idei konferenciánkon a vezértéma a pogány hagyományok és a kereszténység sokrétű kapcsolatrendszere. A vezértémának megfelelően szükségszerűen előtérbe kerül a pogány görög filozófiai iskolák egyházatyákra gyakorolt hatása, a görög filozófiai tanításokkal folytatott keresztény vita és párbeszéd, vagy az apologéták, egyházatyák, passiókban szereplő mártírok, szentéletrajzokban megelevenedő szent emberek pogány vallásokkal, rítusokkal, szokásokkal szemben megfogalmazott érvrendszere.
Mindezek mellett arra is törekszünk, hogy komplex kutatási módszerekkel megvizsgáljuk és elemezzük a császárkultusz, a változatos ókori vallások, jóslási technikák, az antik mágia, az ezoterikus(nak tekinthető) titkos tanítások és a kereszténység, végső soron a religio és superstitio bonyolult, sokoldalú és éppen ezért izgalmas összefüggéseit.

Főként olyan előadásokat várunk, amelyek ezt a kérdéskört járják körül a legkülönbözőbb nézőpontokból egy vagy több ókeresztény irodalmi vagy művészeti alkotás (írott vagy tárgyi forrás) elemzése segítségével, vagy felhívják a figyelmet az ókeresztény egyháztörténet valamely fordulópontjára, amelyből ma is fontos tanulságokat vonhatunk le a pogány hagyományok és a kereszténység kapcsolatrendszerének szemszögéből.

**A vezértémához kapcsolódó előadásokon kívül örömmel vesszük**azoknak a kutatóknak a jelentkezését is, akik a római császárkori, a legtágabb értelemben vett késő antik (3-8. századi), vagy éppen kora középkori keresztény irodalmi és tárgyi örökségünkkel, illetve**a patrisztikához és az ókori keresztény kultúrához kapcsolódó bármely más témával szeretnének foglalkozni.**

A mai szakirodalom problémafelvetéseire válaszoló, a források alapos ismeretéről árulkodó és tudományos módszertant alkalmazó előadásokra számítunk, amelyek magyar nyelven még nem hangzottak el és nem jelentek meg.

Jelentkezni **a****konferencia@mpt.org.hu****vagy a****patrisztikai.konferencia@gmail.com****címeken** lehet **2023. április 3-áig.**
A jelentkezéshez kérjük, mindenki küldje el **az előadás címét és egy 300 szavas összefoglalást!**

Az előadás tervezetek, absztraktok elfogadásáról a Magyar Patrisztikai Társaság elnöksége dönt. A döntésről, valamint a jelentkezés elfogadásáról vagy visszautasításáról 2023. május elsejéig visszajelzést küldünk.

Attól, **aki először jelentkezik**a Társaság konferenciájára, szakmai **önéletrajzot és publikációs jegyzéket**kérünk, a PhD hallgatóktól pedig ezen kívül témavezetői ajánlást. Maga a részvétel ingyenes, illetve a Társaság tagjai esetében a tagdíj helyszíni kifizetéséhez kötött.

A szállás és az étkezés kollégiumi kétágyas fürdőszobás szobákban, illetve hálótermekben, valamint a Piarista Gimnázium menzáján megoldható, ezek költségeiről és a kapcsolódó egyéb részletekről tájékoztatni fogjuk a jelentkezőket.

Koordinátorok: Scheffer Kevin, PhD hallgató (ELTE, BTK) és Parlagi Gáspár, a Társaság titkára.

Budapest, 2022. november 7.

Üdvözlettel:

az MPT elnöksége